
Text rozhodnutia
Súd: Krajský súd Banská Bystrica Spisová značka: 23S/125/2014 Identifikačné číslo súdneho spisu: 6014200845 Dátum vydania rozhodnutia: 13. 02. 2015 Meno a priezvisko sudcu, VSÚ: JUDr. Drahomíra Mikulajová ECLI: ECLI:SK:KSBB:2015:6014200845.2 Uznesenie Krajský súd v Banskej Bystrici, v právnej veci žalobcu: M. R., nar. X.X.XXXX, Q., C. D. A. XXX XX proti žalovanému: Finančné riaditeľstvo Slovenskej Republiky, Lazovná 63, Banská Bystrica, proti rozhodnutiu správneho orgánu, takto r o z h o d o l : Súd konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Dňa 3.7.2014 bolo doručené na tunajší súd podanie zo dňa 27.6.2014 žalobcu M. R., ktoré je neúplné a nezrozumiteľné. Žalobca podanie označil ako žaloba „proti rozhodnutiu správneho orgánu.“ V podaní v podstate uviedol, že podáva žalobu voči rozhodnutiu Finančného riaditeľstva Slovenskej republiky zo dňa 20.5.2014 sp. zn. 1100303/1/231734/2014/5081 v zákonnej lehote, nakoľko je neprípustné žiadať daňový nedoplatok, ktorý mal vzniknúť vyrubením dane z prechodu a prevodu nehnuteľnosti na základe kúpnej zmluvy a následných nezákonných prevodov nehnuteľnosti. Namietal, že nezákonná exekúcia má byť zrušená. Krajský súd uznesením 23S/125/2014 zo dňa 5.9.2014 doručeným dňa 30.9.2014, vyzval žalobcu na odstránenie vád žaloby. V predmetnom uznesení bol žalobca poučený, že následok neodstránenia vád je zastavenie konania v zmysle §250d ods. 3 O.s.p. Podľa § 247 ods. 1 Občianskeho súdneho poriadku (ďalej len „O.s.p.“) podľa ustanovení tejto hlavy sa postupuje v prípadoch, v ktorých fyzická alebo právnická osoba tvrdí, že bola na svojich právach ukrátená rozhodnutím a postupom správneho orgánu, a žiada, aby súd preskúmal zákonnosť tohto rozhodnutia a postupu. Podľa § 250a O.s.p. žalobca musí byť zastúpený advokátom, pokiaľ nemá právnické vzdelanie buď sám, alebo jeho zamestnanec (člen), ktorý zaňho na súde koná; to neplatí vo veciach, v ktorých je daná vecná príslušnosť okresného súdu, alebo ak ide o preskúmanie rozhodnutia a postupu vo veciach zdravotného poistenia, sociálneho zabezpečenia vrátane nemocenského poistenia, dôchodkového zabezpečenia, štátnych sociálnych dávok, sociálnej pomoci a poistenia v nezamestnanosti, aktívnej politiky trhu práce a garančného fondu, poskytovania zdravotnej starostlivosti, vo veciach priestupkov a vo veciach azylu a doplnkovej ochrany. Podľa § 250d ods. 3 Občianskeho súdneho poriadku (ďalej len „O.s.p.“) súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Z uvedeného vyplýva, že žalobca v stanovenej lehote nedoplnil žalobu v zmysle uznesenia Krajského súdu Banská Bystrica 23S/125/2014-5 zo dňa 5.9.2014 právoplatné 30.9.2014 a vykonateľné 16.10.2014, teda neodstránil vady žaloby, pričom bol poučený o následkoch neodstránenia vád žaloby. Súd na základe vyššie uvedeného musel konanie zastaviť podľa § 250d ods. 3 O.s.p. z dôvodu, že žalobca neodstránil vady žaloby. O náhrade trov konania súd rozhodol vzhľadom na výsledok konania podľa § 146 ods. 1 písm. c) O.s.p., § 151 ods. 1 O.s.p. v spojení s § 246c O.s.p. v zmysle ktorého ak konanie bolo zastavené, nemá žiaden z účastníkov konania právo na náhradu trov konania. Rozhodnutie bolo prijaté senátom krajského súdu jednohlasne, t.j. pomerom hlasom 3:0. Rozhodnutie bolo prijaté senátom krajského súdu jednohlasne, t.j. pomerom hlasom 3:0. Poučenie: : Proti tomuto uzneseniu je prípustné odvolanie, ktoré možno podať v lehote 15 dní od jeho doručenia na súde, proti rozhodnutiu kterého smeruje. V odvolaní sa má popri všeobecných náležitostiach (§42 ods.3 O. sp.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

